Rosy Hollender

Rosy Hollender, batzuetan Rosie edo Rachel edota Holender edo Hollander, (Zduńska Wola, Polonia, 1911ko azaroaren 20a  - Brusela, 1998ko martxoaren 30a) poloniar abokatu judua izan zen, Bruselan errefuxiatua. Militante bakezalea eta Belgikako Alderdi Komunistako kidea. Alemaniarrek Belgika okupatu zutenean nazismoaren aurkako erresistentzian borrokatu zen Front de l'independance erakundean. Belgikako mugimendu komunistaren erakunde bateko zuzendaritza kargu bat bete zuen lehen emakumea izan zen.

 Biografia 
Rosy Hollender 1919an iritsi zen Bruselara gurasoekin. Bertan, zuzenbide ikasketak egin zituen eta abokatu egin zen.  Bigarren Mundu Gerra baino lehen, 1933an sortutako Gerraren eta Faxismoaren aurkako Emakumeen Mundu Batzordean jardun zuen. Rosy Hollender «Le Droit humain» Belgikako federazio masonikoko kide ere izan zen. 1938an Belgikako Alderdi Komunistan sartu zen, eta 1939tik 1940ra arte alderdiaren legez kanpoko aparatuan kolaboratu zuen. 

Rosy Hollender abokatuak, 1940an alemanek Belgika inbaditu arte, espetxeratutako eta auzitara eramandako zenbait militante komunista defendatu zituen, haien artean, 1939an, Marinette Weiler, Alia Ramette eta Martha Desrumaux.

 Nazismoaren aurkako erresistentzia 
Rosy Hollenderrek erresistentziarekin bat egin zuen Front de l'indépendance mugimenduan, erresistentzia armatuaren alde lan egiteaz gain indarkeriarik gabeko erresistentzia ekintzak burutzen zituen erakundean. Les Temps nouveaux egunkari komunista klandestinoaren argitaratzean parte hartu zuen eta Alderdi Komunistaren kontaktu garrantzitsuak bideratu zituen. Rosy Hollender Justice Libre-an, Front de l'indépendance mugimenduko atal judizialeko organoan, ere aritu zen. 1941eko ekainean, klandestinitatera pasatu behar izan zuen, eta Belgikako Partisano Armatuen (PA) intendentzia nazionalaren arduradun bihurtu zen. 1943ko martxoan, Alderdi Komunistaren propaganda arduraduna izan zen Verviersen. Bere ahizpa gaztea, Eva Hollender (1921-), Étudiants marxistes taldeko kidea, Posta Nazionalaren arduraduna izan zen; ondoren, bere ahizparen ordez, intendentzia nazionalaren ardura hartu zuen. Hollender ahizpak Belgikako Partisano Armatuekin harreman estua zuen zerbitzu baten zuzendaritzara deitutako lehen emakumeak izan ziren.

1943tik edo 1944tik aurrera (iturri guztiak ez datoz bat), Rosy Hollenderrek alemanek okupazioan eragindako biktimen familiei laguntzeko Service de Solidarité zuzendu zuen. Zerbitzuak bat egin zuen 1942ko azaroan, ofizialki, Front de l'ndépendance mugimenduarekin. Handik aurrera, milaka gizonek eta, batez ere, emakumek atsedenik hartu gabe lan egin zuten dirua biltzeko eta etsaiek atzeman edo hildako erresistenteen senideen artean banatzeko. Rosy Hollender Service de Solidarité zerbitzuaren burua izan zen 1951 arte.

 Pazifismoa 
Gerra amaitutakoan, Alderdi Komunistak preso politikoen erakunde baten ardura eman zion Rosy Hollenderri, eta horrela, beste emakume batzuk bezala, emazteen zeregin tradizional batera zokoratu zuen. Hala ere, hamar urtez Alderdiaren Lehendakaritzako eta Bulego Politikoko idazkari izan zen, eta 1951tik 1966ra Batzorde Zentraleko kide izan zen.

1951tik 1970era, Rosy Hollender <i>Conseil mondial de la paix-ek</i> 1949an sortutako Union belge pour la défense de la paix gobernuz kanpoko erakundeko buruetako bat izan zen. Horrez gain, Martxa Antiatomikoaren Ohorezko Batzordeko eta Bake Indarren Koordinazio Batzordeko kidea izan zen. Horregatik, 1952ko martxoaren 8an, beste pertsona ospetsu batzuekin batera —Xavier Relecom, Antoine Allard eta Isabelle Blume, adibidez— kalera irten zen, sandwich-emakumez jantzita, Europako armada bat sortzeko ideiaren aurka manifestatzera.

1950eko maiatzaren 24an, Rosy Hollenderrek "Conference of the Amities Belgo Sovietiques" bileran parte hartu zuen.  Urte berean, Munduko Bake Kontseiluaren Belgikako Ordezkaritzan ere parte hartu zuen.

 Artxibo komunistak 
Belgikako Alderdi Komunistak Joseph Jacquemotte Fundazioaren esku utzi zituen bere artxiboak. Rosy Hollenderrek 1984tik aurrera zuzendu zuen haren kudeaketa, eta ikasle eta ikertzaileei ireki zien sarbidea.

 Erreferentziak 

 Kanpo estekak 

Kategoria:Bruselan hildakoak
Kategoria:Belgikako komunistak
Kategoria:Emakume komunistak
Kategoria:Bigarren Mundu Gerrako Erresistentziaren kideak